ส่อง KBANK ผลงาน Q2/60 ไม่เด่น-Upside จำกัดแนะนำ”ถือ”
ส่อง KBANK ผลงาน Q2/60 ไม่เด่น-Upside จำกัดแนะนำเพียง"ถือ"
6 ก.ค. 2560

บล.ทรีนีตี้ ระบุในบทวิเคราะห์วันนี้(6 ก.ค.) ว่า ธนาคารกสิกรไทย จำกัด (มหาชน) หรือ KBANK คาดกำไรสุทธิสำหรับ ไตรมาส2/60 ที่ 9,605 ล้านบาท อ่อนตัวลง 6%เทียบไตรมาสก่อนหน้า แต่ยังเติบโต 2%เทียบช่วงเดียวกันของปีก่อน โดยมีประเด็นสำคัญคือ
1.คาดรายได้ดอกเบี้ยสุทธิทรงตัว เทียบไตรมาสก่อนหน้า แม้ว่าคาดสินเชื่อจะเติบโตได้ราว 3%เทียบไตรมาสก่อนหน้า แต่ NIM อาจอ่อนตัวลงจากการลดอัตราดอกเบี้ย MRR ลง 0.5% ในเดือน พ.ค. ที่ผ่านมาได้
2.ภาพรวมรายได้ค่าธรรมเนียมและเบี้ยประกันภัยรับสุทธิอาจไม่เด่นเท่ากับไตรมาสก่อน จึงคาดรายได้ที่มิใช่ดอกเบี้ยลดลงราว 1%เทียบไตรมาสก่อนหน้า
3.คาดค่าใช้จ่ายในการดำเนินงานเพิ่มขึ้นเล็กน้อยตามการดำเนินงานปกติ ซึ่งส่งผลให้ Cost-to-income ratio อาจเพิ่มขึ้นเป็น 40.9% จากในไตรมาสก่อนที่ 39.4%
4.ด้านคุณภาพหนี้คาดว่าธนาคารจะสามารถควบคุมสัดส่วน NPL ให้เริ่มทรงตัวได้ แต่ค่าใช้จ่ายสำรองหนี้สูญอาจยังอยู่ในระดับสูงต่อเนื่องตามเป้าหมายที่ธนาคารได้คาดไว้ก่อนหน้า โดยเราคาดว่าในไตรมาสนี้ Credit Cost จะอยู่ที่ราว 210 bps
คาดกำไรสุทธิสำหรับปี 60 ไว้ที่ 43,126 ล้านบาท โดยหากกำไร ไตรมาส2/60 ประกาศออกมาใกล้เคียงคาด จะทำให้กำไรครึ่งปีคิดเป็นราว 46% ของประมาณการทั้งปี สำหรับในช่วงที่เหลือของปีคาดว่าธนาคารจะสามารถควบคุมคุณภาพหนี้ได้ ค่าใช้จ่ายสำรองหนี้สูญจึงไม่ใช่ประเด็นที่น่ากังวล บวกกับประมาณการเดิมของเราได้คาดค่าใช้จ่ายสำรองหนี้สูญในระดับสูงไว้แล้ว อย่างไรก็ตามยังต้องติดตามผลกระทบจาก NIM ที่ถูกกดดันจากการลดดอกเบี้ย ซึ่งอาจทำให้เราต้องปรับลดประมาณการกำไรทั้งปีลงได้
ยังคงราคาเป้าหมายปี 60 ไว้ที่ 192 บาท อิง PBV 1.3 เท่า ด้วยราคาหุ้นที่ปรับตัวขึ้นมาถึง 12.1%YTD ทำให้ Upside ค่อนข้างจำกัด ขณะที่ธนาคารขนาดใหญ่อื่นดูมี Upside ที่น่าสนใจกว่า จึงแนะนำเพียง “ถือ”
 
 